PREDKLADACIA SPRÁVA

Koncepcia účasti ozbrojených síl Slovenskej republiky v operáciách medzinárodného krízového manažmentu bola spracovaná ako iniciatívny návrh Ministerstva obrany Slovenskej republiky a Ministerstva zahraničných vecí Slovenskej republiky. Potreba vypracovania materiálu vznikla na základe analýzy doterajších skúseností z  účasti ozbrojených síl v operáciách medzinárodného krízového manažmentu. 
		Cieľom materiálu je navrhnúť systémový postup pri rozhodovaní o účasti ozbrojených síl Slovenskej republiky v operáciách medzinárodného krízového manažmentu, ktorý bude vychádzať zo záujmov Slovenskej republiky a záväzkov, vyplývajúcich z členstva v medzinárodných organizáciách predovšetkým OSN, NATO a EÚ, a zároveň bude rešpektovať ľudské, materiálne a finančné možnosti štátu.
		Materiál iniciuje predovšetkým prijatie takých opatrení, ktoré umožnia sprehľadniť a spresniť celý rozhodovací proces vrátane legislatívnych podmienok tak, aby vysielanie ozbrojených síl Slovenskej republiky do operácií medzinárodného krízového manažmentu bolo včasné, efektívne a v súlade s podmienkami a kritériami medzinárodných organizácií. Predkladaný materiál navrhuje aj efektívny a udržateľný model finančného zabezpečenia účasti ozbrojených síl Slovenskej republiky v operáciách medzinárodného krízového manažmentu 
	Prijatie materiálu vytvorí rámec pre prijímanie politického rozhodnutia o účasti ozbrojených síl Slovenskej republiky v operáciách medzinárodného krízového manažmentu v súlade so záujmami Slovenskej republiky a jej medzinárodnými záväzkami.
	Materiál prešiel medzirezortným pripomienkovým konaním a bol prerokovaný v Bezpečnostnej rade Slovenskej republiky. Vznesené pripomienky boli akceptované a zapracované. Materiál je na rokovanie vlády Slovenskej republiky predkladaný bez rozporov. 
	 Materiál nemá finančný, ekonomický ani environmentálny vplyv na spoločnosť, ani vplyv na zamestnanosť a podnikateľské prostredie.